


	Euroopa Parlament
2024-2029
	[image: EP logo RGB_Mute]



<Commission>{EMPL}Tööhõive- ja sotsiaalkomisjon</Commission>
Esimees

<Date>{08/09/2025}8.9.2025</Date>
Johan Van Overtveldt
Esimees
Eelarvekomisjon
BRUSSELS
Teema:	<Titre>Arvamus koondatud töötajate toetuseks loodud Globaliseerumisega Kohanemise Euroopa Fondi vahendite kasutuselevõtmise kohta (Saksamaa taotlus – EGF/2025/002 DE/Goodyear 2)</Titre> <DocRef>(2025/0245(BUD))</DocRef>
Austatud esimees
Tööhõive- ja sotsiaalkomisjonile tehti kõnealuse menetluse raames ülesandeks esitada arvamus Teie komisjonile. Komisjon otsustas 2. septembri 2025. aasta koosolekul esitada arvamuse kirja vormis. 
Tööhõive- ja sotsiaalkomisjon arutas küsimust oma 8. septembri 2025. aasta koosolekul. Nimetatud koosolekul otsustas komisjon esitada eelarvekomisjonile kui vastutavale komisjonile alljärgnevalt toodud arvamuse.

ARVAMUS
A.	Arvestades, et 10. märtsil 2025 esitas Saksamaa kooskõlas määruse (EL) 2021/691 (edaspidi „EGF määrus“) artikli 8 lõikega 1 taotluse toetuse saamiseks Globaliseerumisega Kohanemise Euroopa Fondist (EGF) seoses töötajate koondamisega ettevõttes Goodyear (Goodyear Germany GmbH) Saksamaal; arvestades, et ettevõtja tegutses NACE Revision 2 osa 22 (kummi- ja plasttoodete tootmine) alla kuuluvas majandussektoris; arvestades, et koondamised toimusid NUTS 2. tasandi piirkondades Kasselis (DE73) ja Darmstadtis (DE71) ning puudutasid töötajate koondamist Goodyeari tootmisüksustes Fuldas ja Hanaus; 
B.	arvestades, et Saksamaa esitas taotluse määruse (EL) 2021/691 artikli 4 lõike 2 punkti a kohaste sekkumiskriteeriumide alusel, milles on seatud tingimuseks, et vaatlusperioodiks oleva nelja kuu jooksul (käesoleval juhul ajavahemikul 1. septembrist 2024 kuni 1. jaanuarini 2025) on liikmesriigi ettevõttes pidanud tegevuse lõpetama vähemalt 200 koondatud töötajat, kaasa arvatud töötajad, kelle on koondanud nimetatud ettevõtja tarnijad või tootmisahela järgmise etapi tootjad, ja/või füüsilisest isikust ettevõtjad, kes on oma tegevuse lõpetanud; arvestades, et pärast kõnealuse taotluse hindamist leidis komisjon kooskõlas kõikide EGFi määruse kohaldatavate sätetega, et EGFist rahalise toetuse andmise tingimused on täidetud;
C.	arvestades, et taotlus on esitatud 1 171 koondatud töötaja kohta, kelle tegevus ettevõttes on lõppenud; 
D.	arvestades, et komisjon esitas 26. augustil 2025 Euroopa Parlamendile ja nõukogule ettepaneku võtta vastu otsus EGFi kasutuselevõtmise kohta Saksamaale rahaliste vahendite eraldamiseks, et toetada 915 sihtrühma kuuluva toetusesaaja tagasipöördumist tööturule; 
E.	arvestades, et koondamiste põhjuseks on Goodyeari ühe tootmisüksuse sulgemine Saksamaal ja teise tootmisüksuse osaline sulgemine globaliseerumise tagajärjel; arvestades, et Goodyear Tire & Rubber Company on üks maailma juhtivaid rehvitootjaid, mille Saksamaa peakorter asub Hanaus; arvestades, et 2017. aasta lõpus pidi Goodyear sulgema oma tootmiskoha Philippsburgis, mille kohta esitati EGFi taotlus EGF/2017/008 DE/Goodyear; arvestades, et edasise ümberkorraldamise osana esitatakse praegune taotlus Fuldas asuva tootmisüksuse sulgemise ja Hanau tootmisrajatiste osalise sulgemise tagajärjel; arvestades, et ettevõtte muud Saksamaa tehased asuvad Fürstenwaldes, Wittlichis ja Riesas; arvestades, et nõudluse kiire vähenemine rehvisektoris, lisaks Aasiast pärit odava impordi tugev surve ja kulude (energia, palgad) pidev kasv tõid kaasa struktuurilise tootmisvõimsuse ülejäägi, eriti Saksamaal; arvestades, et seepärast otsustas Goodyear 2024. aasta juunis lõpetada tootmise Fulda tehases, mis viis tehase sulgemiseni, ja vähendada töötajate arvu muudes tootmiskohtades, eelkõige Hanaus;
F.	arvestades, et komisjon rõhutas, et töökoha leidmine on suureks väljakutseks enamikule Goodyeari töötajatele ja nõuab märkimisväärseid meetmeid, ning arvestades, et paljudel juhtudel on töötajate kvalifikatsioon aegunud ja nende kummitöötlemise oskuste profiil ei vasta asjaomaste piirkondade tööhõivevajadustele;
H.	arvestades, et Saksamaa on teatanud, et 24. juunil 2024 sõlmiti tööandja ja töönõukogu vahel kokkulepe üleminekut soodustava ettevõtte loomiseks; arvestades, et Saksamaa ametiasutuste sõnul ei ole koondaval ettevõtjal kohustust luua üleminekut soodustavat ettevõtet ega selle loomisse panustada; arvestades, et ilma koondava ettevõtja osaluseta üleminekut soodustavat ettevõtet ei loodaks; arvestades aga, et kui koondav ettevõtja soovib üleminekut soodustava ettevõtte loomises osaleda ja kui sotsiaalpartnerid lepivad sellise ettevõtte loomises kokku, on Saksamaa õiguses olemas sellekohane õigusraamistik; arvestades, et selliste üleminekut soodustavate ettevõtetega liitumine toimub mitmes etapis, tuginedes kolmepoolsetele kokkulepetele, mis on sõlmitud töötajate, Goodyear Germany GmbH ja ettevõtja PMB International GmbH vahel, kes on valitud üleminekut soodustavat ettevõtet juhtima; 
I.	arvestades, et EGFi toetus ei tohi ületada iga-aastast maksimumsummat, mis on 30 miljonit eurot (2018. aasta hindades), nagu on ette nähtud nõukogu 17. detsembri 2020. aasta määruse (EL, Euratom) nr 2020/2093 (millega määratakse kindlaks mitmeaastane finantsraamistik aastateks 2021–2027 ja mida on muudetud nõukogu 29. veebruari 2024. aasta määrusega (EL, Euratom) 2024/765) artiklis 8;
seepärast palub tööhõive- ja sotsiaalkomisjon vastutaval eelarvekomisjonil lisada oma resolutsiooni ettepanekusse järgmised ettepanekud:
1.	tuletab meelde, et EGFi eesmärk on näidata üles solidaarsust toetusesaajatega ja pakkuda neile tuge; on seisukohal, et EGFi rahalist toetust tuleks peamiselt kasutada aktiivseteks tööturumeetmeteks ja individuaalseteks teenusteks, mille eesmärk on aidata toetusesaajatel kas oma algsel tegevusalal või väljaspool seda kiiresti kvaliteetsele ja püsivale töökohale naasta; rõhutab, kui oluline on valmistada töötajaid ette Euroopa majanduse ja ühiskonna hädavajalikuks rohe- ja digipöördeks ja neid toetada; kordab sellega seoses liidu olulist rolli, mis muu hulgas aitab EGFi kaudu rahastada õiglaseks üleminekuks vajalike kvalifikatsioonide omandamist, nagu näeb ette Euroopa roheline kokkulepe; 
2.	nõustub komisjoniga, et EGFi määruse artikli 4 lõike 2 punktis a sätestatud tingimused on täidetud ja Saksamaal on õigus saada nimetatud määruse alusel rahalist toetust summas 3 085 166 eurot ehk 60 % kogukulust, mis on 5 141 944 eurot ja sisaldab individuaalsete teenuste kulusid summas 4 936 274 eurot ning ettevalmistus-, haldus-, teavitamis- ja reklaami- ning kontrolli- ja aruandluskulusid summas 205 670 eurot;
3.	märgib, et madala kvalifikatsiooniga ja vanemaealistel töötajatel on piirkonna tööturule naasmiseks palju vähem võimalusi ning et Goodyearis toimunud koondamised tabasid neid haavatavaid rühmi kõige rängemalt; tuletab meelde koondatud töötajate profiili, nimelt on üle 40% koondatud töötajatest üle 50 aasta vanad, rohkem kui pooltel on kesk- või madalam haridus ja neil on aegunud oskused, ning on seisukohal, et koos vabade töökohtade ja nende geograafilise jaotuse vähenemise suundumusega vajavad töötajad täiendavat kohandatud toetust, eelkõige oskuste täiendamisele ja ümberõppele keskenduvat sihipärast abi, et aidata neil edukalt tööle naasta;
4.	märgib, et 20. veebruari 2025. aasta seisuga on sõlmitud kokku 915 kolmepoolset lepingut töötajate, Goodyeari ja ettevõtja PMB International GmbH vahel, kes on valitud üleminekut soodustavat ettevõtet juhtima, kusjuures Fuldasse on kavandatud 781 ja Hanausse 134 üleminekut; väljendab heameelt seoses eeldatava asjaoluga, et need arvud suurenevad täiendavate lepingute sõlmimise käigus;
3.	märgib, et Saksamaa on esitanud kõik vajalikud kinnitused selle kohta, et kavandatud meetmetele juurdepääsul ja nende rakendamisel järgitakse võrdse kohtlemise ja mittediskrimineerimise põhimõtteid, et on täidetud liikmesriigi ja ELi õigusaktides sätestatud nõuded kollektiivse koondamise kohta, et Goodyear Germany GmbH, kes jätkab pärast koondamisi tegevust, on täitnud oma juriidilised kohustused ja kandnud oma töötajate eest nõuetekohaselt hoolt, et topeltrahastamine on välistatud ning et EGFi rahaline toetus vastab liidu riigiabi menetlus- ja materiaalõiguse normidele;
5.	rõhutab, et Saksamaa on kinnitanud, et EGFist rahalist toetust saavad meetmed ei saa rahalist toetust liidu muudest rahastamisvahenditest;
6.	märgib, et töötajatele osutatavad individuaalsed teenused koosnevad järgmistest meetmetest: a) täiendõppe meetmed, b) kutsealane ettevalmistamine ja nõustamine / aktiveerimismeetmed, c) ettevõtte loomise alased nõustamisteenused, d) ettevõtte loomise alased toetused, e) abi töö otsimisel, f) täiendõppe stiimulid, g) lisatoetused (st preemia üleminekuettevõtte ajal tööle asumise eest jne), h) koolitustoetused; väljendab heameelt asjaolu üle, et digitaalsete põhioskuste (Digitale Grundqualifizierung) koolitusi pakutakse isiklike eelteadmiste alusel; rõhutab, arvestades sihtrühma kuuluvate toetusesaajate vanust ja hariduslikku profiili, et individuaalsete teenuste osutamisel tuleks arvesse võtta nende rühmade erivajadusi; 
7.	rõhutab eelkõige EGFi määruse artikli 7 lõike 2 tähtsust, milles nõutakse, et kooskõlastatud paketi kujundamisel tuleb prognoosida tulevasi tööturu võimalusi ja vajalikke oskusi, mis on kooskõlas üleminekuga ressursitõhusale ja kestlikule majandusele, ning eelkõige keskenduda digitaalsel tööstusajastul vajalike oskuste levitamisele; väljendab heameelt asjaolu üle, et paketi IKT-koolitus ja täiendav tugi, mis on ette nähtud töökohavahetuse teenuste raames, hõlmavad selliseid oskusi, eelkõige digioskuste hindamist ja töötajate võimalust laenata sülearvuti, saada koolitust selle kasutamise kohta ja vastuseid oma digiküsimustele;
8.	tuletab meelde EGFi määruse artikli 7 lõike 2 punktis b sätestatud võimalust võtta kooskõlastatud paketi raames piiratud ajavahemikul erimeetmeid, muu hulgas maksta lapsehoiutoetust, et hõlbustada tööotsijate osalemist kavandatud meetmetes.

